আইনি গেরোঁয় খোদ পুলিশ! তা-ও আবার যেমন তেমন আইনি ঝামেলা নয়, নোটিস এসেছে বিল গেটসের সংস্থা থেকেই। ফলে নড়েচড়ে বসতে বাধ্য হয়েছে বিধাননগর পুলিশ কমিশনারেট।
পুলিশ সূত্রে খবর, বিধাননগর কমিশনারেটের ব্যবহৃত বহু কম্পিউটার-এর অপারেটিং সিস্টেমের মেয়াদ বেশ কিছু দিন আগেই শেষ হয়ে গিয়েছে। তা সত্ত্বেও, মেয়াদ উত্তীর্ণ এই অপারেটিং সিস্টেমই ব্যবহার করা হচ্ছিল বিধাননগর পুলিশ কমিশনারেটের বিভিন্ন দফতরে। বিষয়টি নজরে আসতেই মঙ্গলবার মাইক্রোসফটের তরফে বিধাননগর কমিশনারেটকে নোটিস পাঠানো হয়েছে। একই সঙ্গে প্রায় ত্রিশ লক্ষ টাকা ক্ষতিপুরণ দাবি করা হয়েছে সংস্থার তরফে। তার উপরে ১৪.৫ শতাংশ হারে কর চাপবে।
আর্থিক ক্ষতিপূরণের নোটিস পাওয়ার কথা কমিশনারেটের কর্তারা স্বীকার করে নিয়েছেন। দাবি অনুযায়ী, অর্থ দ্রুত মাইক্রোসফটকে মিটিয়ে দেওয়া হবে বলেও জানিয়েছেন তাঁরা। কিন্তু অপারেটিং সিস্টেমের মেয়াদ ফুরিয়ে গেলেও বিষয়টি আগে কারও নজরে এল না কেন, সেই প্রশ্নের জবাব অবশ্য দিতে পারেননি পুলিশ কর্তারা।